Document ID: 32008D0772

РЕШЕНИЕ НА КОМИСИЯТА
от 1 октомври 2008 година
за изменение на Решение 2004/432/ЕО относно одобрението на плановете за мониторинг на остатъчни вещества, представени от трети страни съгласно Директива 96/23/ЕО на Съвета
(нотифицирано под номер C(2008) 5531)
(текст от значение за ЕИП)
(2008/772/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/23/ЕО на Съвета от 29 април 1996 г. относно мерките за мониторинг на определени вещества и остатъци от тях в живи животни и животински продукти и за отмяна на Директиви 85/358/ЕИО и 86/469/ЕИО и Решения 89/187/ЕИО и 91/664/ЕИО (1), и по-специално член 29, параграф 1, четвърта алинея от нея,
като има предвид, че:
(1)
В Директива 96/23/ЕО се определят мерките за мониторинг на веществата и групи остатъци от тях, изброени в приложение I към нея. Съгласно Директива 96/23/ЕО включването и запазването в списъците от трети страни, от които държавите-членки имат право да внасят животни и първични продукти от животински произход, обхванати от посочената директива, е предмет на представяне на план от съответните трети страни , с който се определят гаранциите, които те предлагат по отношение на мониторинга на групите остатъци и веществата, изброени в горепосоченото приложение.
(2)
В Решение 2004/432/ЕО на Комисията от 29 април 2004 г. относно одобрението на плановете за мониторинг на остатъчни вещества, представени от трети страни съгласно Директива 96/23/ЕО на Съвета (2) се одобряват плановете за мониторинг на остатъчни вещества, представени от някои трети страни, изброени в приложението към посоченото решение за животните и първичните продукти, изброени в споменатия списък.
(3)
По отношение на вписването на Южна Африка, вносът на месо от дивеч и от дивеч, отглеждан в стопанства, освен щрауси, бе заличен от списъка с разрешен внос, посочен в приложението към Решение 2004/432/ЕО, изменено с Решение 2008/407/ЕО на Комисията (3), тъй като Южна Африка не успя да предостави доказателства за изпълнението на плана по отношение на дивеч и дивеч, отглеждан в стопанства, освен щрауси. По-конкретно, взети са проби, но не са извършени лабораторни анализи.
(4)
Проверка на Комисията, проведена от 2 до 7 юли 2008 г., показа, че в посочената трета страна планът за мониторинг на остатъчните вещества за 2007-2008 г. за дивеч и дивеч, отглеждан в стопанства, е изпълнен и че е извършена проба в съответствие с плана за мониторинг на остатъчните вещества за 2007 г. и 2008 г., и че вземането на проби в съответствие с плана за мониторинг на остатъчните вещества за 2008-2009 г. е в ход. Следователно, тъй като одобрените планове за периода 2006-2007 г. и 2007-2008 г. са изпълнени и тъй като резултатите от лабораторните анализи са адекватни, цялостното положение по отношение на контрола на остатъчните вещества за дивеч и дивеч, отглеждан в стопанства, се определя като задоволително. Въз основата на горенаписаното е целесъобразно да се измени списъкът в приложението към Решение 2004/432/ЕО, за да бъде разрешен вносът на дивеч и на дивеч, отглеждан в стопанства, включително и на щрауси, от Южна Африка в Общността, както е предвидено в одобрените планове.
(5)
Израел представи на Комисията план за мониторинг на остатъчни вещества в дивеч, отглеждан в стопанства. Оценката на посочения план и допълнителната информация, получена от Комисията, предоставят достатъчни гаранции за мониторинга на остатъчните вещества по отношение на дивеч, отглеждан в стопанства. Следователно споменатият продукт следва да бъде включен във вписването за Израел в списъка в приложението към Решение 2004/432/ЕО.
(6)
Китай представи на Комисията план за мониторинг на остатъчни вещества в яйцата. Оценката на посочения план и допълнителната информация, получена от Комисията, предоставят достатъчни гаранции за мониторинга на остатъчните вещества в яйцата. Следователно споменатият продукт следва да бъде включен във вписването за Китай в списъка в приложението към Решение 2004/432/ЕО.
(7)
Украйна представи на Комисията план за мониторинг на остатъчни вещества в домашни птици, еднокопитни и аквакултури. Оценката на посочения план и допълнителната информация, получена от Комисията, предоставят достатъчни гаранции за мониторинга на остатъчните вещества в посочените продукти. Следователно те следва да бъдат включени във вписването за Украйна в списъка в приложението към Решение 2004/432/ЕО.
(8)
Следва да бъдат поправени някои грешки по отношение на номерирането на някои бележки под линия в приложението към Решение 2008/407/ЕО.
(9)
Следователно Решение 2004/432/ЕО следва да бъде съответно изменено.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2004/432/ЕО се заменя с текста на приложението към настоящото решение.
Член 2
Настоящото решение се прилага от 30 септември 2008 г.
Член 3
Адресати на настоящото решение са държавите-членки.
Съставено в Брюксел на 1 октомври 2008 година.

Labels: 17
5
20
3
6